Suid-Afrika het 'n week van hoogdrama oor die grondonteieningsage, wat ook internasionaal opslae gemaak het, agter die rug.
Nadat pres Donald Trump van Amerika op sy gunsteling-seepkis, Twitter, gesê het hy laat ondersoek instel na onder meer Suid-Afrika se grondonteieningsbeleid, het pres. Cyril Ramaphosa hom op sy beurt gou tot die Britse Financial Times gewend om duidelikheid oor sy regering se standpunt te verskaf en beleggers, boere en ekonome gerus te stel.
Trump se bron van inligting is glo hoofsaaklik die regse Fox News-televisiekanaal, wat ook destyds deur Ernst Roets en Kallie Kriel van AfriForum gebruik is om stemming vir hul standpunt oor 'n "boere-volksmoord" te maak. Trump is intussen daarvan beskuldig dat hy rassevure in Suid-Afrika stook. Daar is ook 'n moontlikheid dat hy Suid-Afrika uit die Agoa-handelsooreenkoms kan skop wat ons land tot groot nadeel sal strek.
Dit is werklik jammer dat Ramaphosa nie sy eie media gebruik het om die regering se benadering tot grondherstel uit te stippel nie. Sy landgenote wag al hoe lank op sekerheid uit owerheidsweë oor dié kwessie. Tog het dié internasionale standpuntstelling baie gehelp om plaaslike rolspelers én internasionale beleggers se polsslag te normaliseer.
In sy meningsartikel benadruk Ramaphosa dat die staat geen grondgrypery sal goedkeur, beleggings sal ondermyn of landbouproduksie en voedselsekerheid sal benadeel nie. Voorts sal die regering teen alle wetsoortreders optree en eiendomsregte versterk, ook van diegene wat tans geen eiendom besit nie. Hy ontken ten sterkste dat die doelwit is om alle grond te nasionaliseer, soos wat die EFF beoog.
Intussen het 'n belangwekkende beraad van kommersiële en opkomende boere in Limpopo plaasgevind. Dit is deur Agri SA en Landbouweekblad gereël. Aankondigings oor hegter samewerking tussen die presidensie en die landboubedryf en 'n herstelplan vir die landbou en die ekonomie word verwag.
Dit is sulke interaksie tussen meelewende rolspelers wat Suid-Afrika nodig het om sy probleme te takel. Ingryping "van bo" en "van buite" het, soos die laaste weke bewys het, een van ons grootste bestaanskrisisse sedert 1994 ontlok.